
В годините на уж развенчания енциклопедизъм, диктата на академичното англоезичие и 
популярната всеобхватност на Уикипедия става все по-проблематично употребяването на 
стария термин „енциклопедия“. Може би в тази тенденция се крие воля за оттласкване от 
ангажимента за цялостност, влаган в тежкото понятие, или за разграничаване от „онова“ 
минало, в което архетипът БСЭ заключваше между тъмнозелените си корици правилния 
научен говор. Може би пък бягството от термина да се обосновава от скромността на 
учените, съзнаващи своята частност и невъзможност - бидейки учени именно днес - да 
създадат безспорна енциклопедия, въпреки качествата на своя колективен труд. Случаят 
с Лексикон на българската традиция обаче е комплексен и има своята предистория: той 
е вдъхновен от покойната проф. Йоанна Рапацка, автор на Лексикон на хърватската 
традиция (1997), и е замислен като интегрална част от поредица славистични издания 
с идентична насоченост. Оригиналната концепция на проф. Рапацка е била изданието да 
се отличава от традиционните енциклопедични исторически и литературноисторически 
справочници, обхващайки не просто значими явления, но преди всичко такива, които 
будят силни емоционални реакции сред носителите на националната култура. Решаващ 
критерий в подбора на статиите е бил митотворческият потенциал на явленията от 
сферата и на високата, и на популярната култура. В този смисъл българският Лексикон 
стъпва върху вече утвърдена концепция, но разширява и творчески развива поставените 
цели пред изходното издание. 

Проектът ереализиран от автори с ярко присъствие в полската българистика и славистика, 
като сред тях не липсват и българи: Гражина Шват-Гълъбова (която е и научен редактор 
на тома), Лила Мороз-Гжелак, Силвия Шедлецка и Йоанна Шепетовска от Института по 
славистика на ПАН, Евелина Джевецка и Анна Русева от Варшавския университет, Славия 
Бърлиева от БАН, Георги Минчев от Лодзкия университет, Целина Юда и Елждета Солак 
от Ягелонския университет, а научен консултант е проф. Александър Наумов. Дори само 
изброяването на имената в екипа свидетелства за изключителния престиж и академична 


64 Всички тези факти са изчерпателно изяснени в предговора на българския Лексикон от проф. Г. Шват-Гълъбова 
(с. 7—8). 

(географска и институционална) широта на българистиката в Полша, особено в кризисния 
контекст на съвременната европейска хуманитаристика. 

Това е книга, притежаваща всички белези на солиден научен труд и естетически 
издържан продукт: авторски екип, коректност и последователност на изложения материал, 
библиографски обхват, книжен формат, твърди корици, дизайн, илюстрации... Може би 
единствено хартията (и в текстовата, и в снимковите секции) напомня, че за луксозно 
задгранично издание на българска тема все още трябва да почакаме. Така озаглавеният 
лексикон, а в предговора характеризиран и като компендиум и речник, има за цел да 
представи най-характерните и дълготрайни „топоси на националната памет“, да разкрие 
техния културотворчески потенциал и да открои динамичния характер на отделните 
сегменти от националното въображение (с. 8). 

Всички тези фактори предопределят двуделната структура на включените над 130 
речникови статии: синтезираната историческа информация е последвана от обоснован 
анализ и коментар върху „посмъртната история“ на изследваните явления, а в края е 
подадена библиография на ключови изследвания върху конкретното явление, предимно от 
български и полски автори. Книгата завършва с внушителна библиография на проучените 
извори, съставена от Силвия Шедлецка (с. 355-372). 

Времевият обхват на компендиума е също широк и балансиран - от „тракийско 
наследство“ и „тракийско съкровище“ през Аспарух и кирилицата до съвременното 
Черноморие: знакови исторически събития, литературни произведения, ключови фигури 
в националното битие, географски, етнически и културни понятия, отдавна превърнали 
се в символни маркери на българското, очертават дълбочините и разнообразието на това, 
което припознаваме като родна традиция. Въпреки че работата над Лексикона се простира 
през първото десетилетие на ХХІ век и се прави уговорката за отворената горна граница 
на изследвания материал, прави впечатление, че реалиите от времето на комунизма и 
особено от периода на българския преход са по-слабо застъпени. Може би това се дължи на 
нуждата от по-чувствителна времева дистанция, чрез която да се узакони значимостта на 
новите символи на българското, или решаващо въздействие е оказала липсата на солидни 
изследвания, които научно да легитимират присъствието на тези символи във високия 
регистър на националната мисъл - без да знам отговора, вярвам, че едно следващо второ 
издание на Лексикона след десетилетие би могло резонно и успешно да включи напр. 
Тодор и Людмила Живкови, НДК, баба Ванга, чалгата, Христо Стоичков и американското 
лято от 1994 г. Колкото до настоящият подбор, според мен най-видимата липса е на отделен 
текст за Патриарх Евтимий (синтезирано споменат в статиите „Гърново“ и „Исихазъм“). 

Речниковите статии в Лексикона представляват не само професионално 
предизвикателство за всеки хуманитарист, естествен носител на българския език и култура. 
Изданието несъмнено провокира със самия факт, че предлага цялостен, научно издържан 
поглед отвън спрямо това, което днес емоционално, символно и дори институционално 
съставя българската традиция. Това е признак за доброто здраве както на полската, така 
и на родната хуманитаристика, които в днешни условия изживяват шанса да се оглеждат 
в неидеологизираното огледало на чужди национални научни школи. Трябва да призная 
например, че досега не съм чел синтезиран, коректно съставен текст за експлоатациите 
на Орфеевия мит в съвременна България. А ето как Лексиконът излага Орфеевото битие 

у нас през ХХ век: „В междувоенния период възхищението от орфическата традиция 
повлиява върху концепциите за античните корени на българската култура в есеистиката 
на Найден Шейтанов. Към орфическата митология се отнася и [...] Петър Дънов. [...] 
в комунистическа България [...] орфическата традиция е реанимирана като активен 
компонент от българската духовност. [...] Образът на Орфей трайно се установява и в 
детската литература [...] Отделен въпрос представлява използването на мита за Орфей 
за рекламни цели, напр. през Живковия режим ежегодно се организира международният 
фестивал Златният Орфей |-..|“. Подавам този пример като нагледно доказателство за 
насочеността и стойността на Мексикона на българската традиция, чийто действителен 
потенциал е да служи и в научните среди и образованието, и като книга, правеща достъпно 
многовековното достолепие на българската култура за широката публика, желаеща да 
разшири своя контакт с България отвъд черноморския пясък и мускалчето розово масло. 
А такава публика все още, мога да потвърдя, в Полша съвсем не липсва. 

Въпреки терминологичния апарат, изхождащ от специфичната методология, изработена 
за българския Лексикон, бих определил този труд именно като малка енциклопедия на 
българските национални символи. Учуден съм, че до момента не съм намерил рецензия на 
този труд в български издания. Той заслужава много повече от това. 

